Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Cristina Ibarrola Guillén andreak egindako galderaren erantzuna, Foru Diputazioak emana, Covid-19aren pandemian ZIUko gehieneko ahalmena edukitzeko egindako ekintzei eta gaixoak maneiatzeko protokoloei buruzkoa. Galdera 2020ko maiatzaren 12ko 52. Nafarroako Parlamentuko Aldizkari Ofizialean argitaratu zen.

Iruñean, 2020ko ekainaren 1ean

Lehendakaria: Unai Hualde Iglesias

ERANTZUNA

Navarra Suma talde parlamentarioari atxikitako foru parlamentari Cristina Ibarrola Guillén andreak 20PES-00070 idatzizko galdera aurkeztu du. Hona Nafarroako Gobernuko Osasuneko kontseilariak horri buruz eman beharreko informazioa:

*“1. Osasun Departamentuak zer urrats egin ditu Covid-19aren pandemian ZIU-ahalmenik handiena edukitze aldera honako arlo hauei dagokienez: oheak atontzea, aireztapen mekaniko lagunduko sistemak, arnasgailuak nahiz beharrezkoa den bestelako osasun-materiala?*

a. Juan Pedro Tirapu León jauna izendatzea ospitale publiko eta pribatu guztietako ZIUetako koordinatzaile exekutibo, Osasuneko kontseilariaren martxoaren 21eko 5/2020 Foru Aginduaren bidez.

b. Pandemiak sorturiko beharrizanei erantzuteko jartzea Nafarroako Unibertsitatea Klinikako eta San Miguel Klinikako ZIU postuak, Nafarroako Ospitalegunekoez, Reina Sofia ospitalekoez eta García Orcoyen ospitalekoez gain.

c. Nafarroan ZIUetan, ebakuntza-geletan, osasun-garraioan, ikerketa zentroetan eta abarretan erabilgarri dauden arnasgailuak inbentariatzea eta COVID-19ak eragindako pandemiatik eratorritako beharrizanetara bideratzea.

d. Berariazko materiala, arnasgailuak, infusio-ponpak, oheak, ECMO bat erostea merkatu desberdinetan, baliabideen arabera.

e. Zainketa intentsiboetako postu guztiak langilez eta materialez hornitzea, bikoiztu zitezkeen boxak bikoiztea eta premiazko egoera berezietarako gordetako boxak irekitzea.

f. ZIUetatik kanpoko guneak prestatzea gaixo kritikoak artatzeko: Anestesia Ondoko Konorteratzerako Unitateak, endoskopia-gelak, kirurgia anbulatorio larriko gelak, larrialdirako boxak, zainketa ertainetako postuak.

*2. Osasun Departamentuak zer urrats egin ditu COVID-19aren pandemian ZIU-ahalmenik handiena edukitze aldera, gaixo kritikoak maneiatzeko entrenatutako langileei dagokienez?*

a. ZIU-langileei kontratuak luzatzea.

b. ZIU-langileen txandak berrantolatzea.

c. Zainketa kritikoetarako zerrenda berezietatik langileak kontratatzea.

d. Gaixo kritikoen zainketara bideratzea anestesia eta ebakuntza-geletako langileak, bai eta arnasa hartzeko laguntza eta zainketa bereziak behar dituzten gaixoak artatzen esperientzia duten beste zerbitzu eta unitateetakoak ere.

e. Berariazko langileen prestakuntza, ZIUtik kanpo dauden gaixo kritikoen kokagune berriak indartzeko.

f. Nafarroako Unibertsitatea Klinikako eta San Miguel Klinikako ZIUekiko koordinazioa.

*3. COVID-19a duten gaixoak ZIUn maneiatzeko zer protokolo erabili dira, eta zer dokumentu dago, dokumenturik badago, COVID-19aren pandemia dela-eta Nafarroako ZIUak koordinatzeari buruz?*

Honekin batera doa eskatutako dokumentazioa.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2020ko maiatzaren 25ean

Osasuneko kontseilaria: Santos Induráin Orduna

(Oharra: Aipatu dokumentazioa Zerbitzu Orokorretako bulegoan dago eskuragarri).